UPDATE 16.30: Parlamentarii PNL și USR au depus moțiunea de cenzură împotriva Guvernului Grindeanu. Moțiunea de cenzură este intitulată "Guvernul Grindeanu - Guvernul sfidării naționale. Nu legalizați furtul în România".

În după-amiaza zilei de miercuri, aleșii din opoziție au făcut un protest și au scandat împotriva guvernului Grindeanu.

Citiți mai multe aici: VIDEO. Protest PNL și USR în Parlament, la scurt timp după depunerea moțiunii de cenzură. Aleșii au adus pancarte cu lozinci anti-Guvern și au strigat "Rușine să vă fie!"

UPDATE 15.54: Șefa PNL, Raluca Turcan, a declarat, la Parlament, că depune moțiunea de cenzură „Nu legalizați furtul în România”.

„Sper ca cetățenii de bună-credință, toți parlamentarii care cred în supremația Legii, să susțină această moțiune. Este soluția prin care putem ajunge la alegeri anticipate”, a declarat ea, explicând că au fost aduse aproximativ 120 de semnături.

Totodată, ea a anunțat că a vorbit și cu parlamentarii PMP.

15.40: PNL şi USR au strâns semnăturile pentru depunerea moţiunii de cenzură şi au convenit să susţină un singur text.

„Am finalizat textul moţiunii şi strângerea de semanături. Astăzi vom depune moţiunea de cenzură împotriva Guvernului PSD- ALDE, împotriva acestui abuz institiţional şi împotriva legiferării hoţiei. Considerăm că acest Guvern a făcut de râs România şi trebuie să plece. Este singura soluţie onestă, demisia Guvernului şi alegeri anticipate", a declarat preşedintele interimar al PNL Raluca Turcan.

Într-o postare pe Facebook, Nicușor Dan, că USR a semnat moțiunea de cenzură.

„Momentul este extrem de grav și necesită instrumentul cel mai puternic pe care-l avem la îndemână împotriva abuzului comis de guvernul Grindeanu. Am semnat alături de PNL moțiunea de cenzură împotriva acestui executiv care a făcut un rău imens țării. Îi asteptam și pe parlamentarii PMP să se alăture opoziției și să încercăm împreună să oprim proiectele amnistiei și grațierii”, a scris Nicușor Dan, pe Facebook.

15.30: PNL şi USR au, avut, miercuri, o întâlnire în biroul preşedintelui intermar al PNL Raluca Turcan, potrivit unor surse parlamentare, citate de Mediafax.

Sursele parlamentare au precizat că și PMP ar avea o întâlnire cu cele două formaţiuni.

PNL cere demisia Guvernului Grindeanu, a precizat, miercuri, șefa interimară a formațiunii, Raluca Turcan. În caz contrar, liberalii vor depune, în cursul zilei, moțiunea de cenzură. Și liderul USR, Nicușor Dan, a precizat că va susține moțiunea de cenzură împotriva Executivului.

„PNL cere demisia întregului Guvern! Dacă nu demisionează, astăzi depunem moțiunea de cenzură. Gestul PSD și ALDE este fără precedent în rândul statelor membre ale Uniunii Europene, cu consecințe politice, economice și de imagine greu de estimat. Sintagma <<noaptea ca hoții>> se potrivește perfect pentru ce au făcut PSD și ALDE. Premeditarea PSD și ALDE sunt vizibile din campania electorală și până acum. Au negat în repetate rânduri intenția de a da ordonanțele, au mințit în permanență, iar la comiterea faptei, ieri seară, s-au acoperit cu dezincriminarea abuzului guvernamental. Este un comportament infracțional cap-coadă”, a declarat Turcan.

În opinia sa, coaliția PSD-ALDE a sfidat alegătorii. „Nimic din aceste săptamani nu a fost despre oameni, despre cei mulți. PSD și ALDE sunt partide care guvernează doar pentru liderii lor și pentru protejații politici, sfidându-i pe cei mulți. Prețul pentru această lovitură dată Justiției, îl vor plăti cetățenii români. PNL trebuie să-i apere, nu să ajute și mai mult PSD-ul”, a continuat ea.

La rândul său, liderul USR, Nicușor Dan, a precizat că parlamentarii formațiunii pe care o conduce vor semna alături de PNL textul unei moțiunii de cenzură împotriva Guvernului.

„Cosemnăm împreună cu PNL moțiunea de cenzură. Textul care era pregătit pentru moțiunea simplă împotriva ministrului Justiției, în speranța că PSD va avea o atitudine rezonabilă, poate să fie folosit pentru ordonanța de urgență pentru ca toți cetățenii să aibă parte de această dezbatere pe o chestiune foarte importantă. La fel, dacă prin gestul nostru putem să forțăm alegeri anticipate, nu avem o problemă să ne dăm demisia cu toții, însă trebuie să cântărim foarte bine dacă mai există rușine în această majoritate. Ei, după cum ne-au arătat, ar fi capabili să guverneze și să legifereze cu un Parlament de 250 de oameni sau câți sunt ei. Deci, dacă asta ajută, fără îndoială, dar trebuie să cumpănim foarte bine", a declarat Nicușor Dan, miercuri, la Parlament.

Întrebat dacă parlamentarii Uniunii iau în calcul și varianta unei greve parlamentare, Nicușor Dan a replicat că acest aspect va trebui analizat. „Vom cumpăni și vom lua toate măsurile care se impun", a adăugat el.

Referitor la eventuale demisii din Guvern, Nicușor Dan a subliniat că în prezent miza este blocarea efectelor ordonanței de urgență pentru modificarea și completarea Codului penal și a Codului de procedură penală. „Miza este să oprim acest text (de ordonanță — n.r). Miza în acest moment nu este să își dea demisia domnul Iordache. Domnul Iordache este un nimeni. Sau (să își dea demisia — n.r.) domnul Grindeanu. Domnul Grindeanu este un nimeni. Miza este să se oprească acest normativ, care pune în paranteze tot ce a însemnat sistem de justiție în România", a punctat liderul USR.

Executivul a adoptat, în ședința de marți, o ordonanță de urgență pentru modificarea și completarea Codului penal și a Codului de procedură penală. De asemenea, Guvernul a adoptat un proiect de lege privind grațierea unor pedepse și a unor măsuri educative privative de libertate. Drept reacție, peste 15.000 de persoane au ieșit, marți spre miercuri, în Piața Victoriei, pentru a își arăta nemulțumirea față de decizia Guvernului. Ei au strigat: „Asta e trădare, nu e guvernare",„Anticipate", „Trădătorii", „Noaptea, ca hoţii", „Nu plecăm". Proteste similare au avut loc și în alte orașe din țară.

Și miercuri dimineața, mii de persoane protestează în faţa Palatului Victoria. Jandarmeria a luat măsuri speciale în zonă, suplimentând dispozitivul de pază. Jandarmeria a luat, încă de la prima oră, măsuri de întărire a dispozitului de pază a Guvernului, în zonă fiind trimise trei echipaje şi mai mulţi jandarmi.

Citeşte şi: Zeci de oameni s-au adunat, miercuri dimineața, în Piața Victoriei, în semn de nemulțumire față de măsurile luate de Guvernul Grindeanu. Peste 15.000 de persoane au manifestat, în cursul nopții, în Capitală | FOTO + VIDEO

Zeci de oameni s-au adunat, miercuri dimineața, la Palatul Victoriei, în semn de nemulțumire decizia Guvernului Grindeanu de a adopta prin OUG legea grațierii și modificarea Codurilor Penale, în ciuda protestelor masive de stradă.

BREAKING NEWS. CSM declanşează conflictul constituţional între Justiţie şi Guvern. Klaus Iohannis: Este o bătaie de joc. Eu vă propun ca primul pas instituţional să fie sesizarea Curţii Constituţionale

Citeşte şi: Guvernul a adoptat ordonanța grațierii și modificarea Codurilor Penale în această seară, iar la ora 01.20 a fost publicată în Monitorul Oficial. Peste 15.000 de oameni s-au strâns în Piața Victoriei și au strigat: ”Hoții!” Rușine să vă fie”. Iohannis: Sfidarea PSD la adresa poporului este deplină | GALERIE FOTO + VIDEO

Citeşte şi: Klaus Iohannis, după aprobarea în Guvern a legii grațierii și a modificării Codului Penal: Astăzi este o zi de doliu pentru statul de drept

Astăzi este o zi de doliu pentru statul de drept. Statul de drept, care a primit o lovitură puternică de la adversarii justiției, dreptății și luptei împotriva corupției. Guvernul PSD și ALDE a ignorat visul și năzuințele a milioane de români liberi care vor să trăiască într-o țară eliberată de corupție.

Ce spun jurnaliștii România liberă pe această temă.

Sabin Orcan, director editorial

Grațierea lui Dragnea și dilema lui Farfuridi

Motivul protestelor nu e că PSD vrea să legifereze, prin ordonanță, o grațiere colectivă și modificarea Codului Penal. Au mai luat și alții decizii discutabile referitoare la Justiție (inclusiv fosta guvernare tehnocrată) și n-a protestat atâta lume. Adevăratul motiv e că, de astă-dată, cei care inițiază ordonanțele sunt chiar potențialii lor beneficiari. Când anunți că vrei să rezolvi problema pușcăriilor, dar prevezi, negru pe alb, că vor fi grațiați și cei condamnați cu suspendare, ca Liviu Dragnea, e clar ce se pregătește. Și mai ales pentru cine... continuarea aici!

Răzvan Chiruță, redactor-șef:

Dictatura lui Dragnea a început de azi. Marțea neagră împotriva Justiției a devenit realitate. Cum scapă infractorii

Disprețul complet pe care PSD-ul condus de Liviu Dragnea îl arată pentru România este absolut șocant. Politicianul teleormănean a intrat de marți, 31 ianuarie 2017, în galeria conducătorilor discreționari care sperie Europa, din care mai fac parte figuri sinistre precum președintele turc Recep Tayyip Erdongan sau premierul ungar Viktor Orban. Comparația nu este exagerată... continuarea aici!

Silviu Sergiu, senior editor:

REACȚIE LA CALD. Nu e totul pierdut! Rebeliunea penalilor poate fi înăbușită!

PSD a comis o eroare fatală, ce-l poate costa totul in punct de vedere politic. Grațierea în crucea nopții, mișelește, a unor fapte penale și redefinirea abuzului în serviciu, măsuri de care vor beneficia zeci de politicieni acuzați sau condamnați pentru corupție, este o sfidare fără drept de apel a majorității românilor ... continuarea aici!

Mălin Bot, redactor-șef online:

O lecție șocantă pentru români: Când e votat un infractor, mafia e legiferată

În ciuda protestelor fără precedent din ultimele două săptămâni. În ciuda normelor elementare de Drept și chiar în ciuda bunului-simț, infractorul Liviu Dragnea a dispus să fie emise ordonanțele penale care îl scapă pe el și pe alte câteva mii de politicieni penali de Justiție. Livid la față, cu o mină cadaverică, ministrul Justiției a anunțat marți seara că mafia e oficial legiferată în România... continuarea aici!

Cătălin Prisăcariu, senior editor:

În crucea nopții, ca tâlharii, slugile proaste ale lui Dragnea tocmai ne-au furat 25 de ani și ne-au trimis înapoi în anii '90.

Presa occidentală comentează deciziile de aprobare a grațierii și de modificare a Codului Penal: Guvernul României dă o lovitură luptei anticorupție

În America, prima relatare a fost cea a agenției Associated Press, preluată de site-urile publicațiilor și televiziunilor din SUA. Decizia guvernului este prezentată ca o lovitură dată eforturilor din ultimii ani pentru întărirea luptei anticorupție.



Decizia Guvernului Grindeanu a fost luată deşi zeci de mii de oameni au protestat duminică faţă de această ordonanţă, arată site-ul postului ABC News, care aminteşte şi de declaraţia Laurei Codruţa Kovesi, care spunea că o asemenea măsură va afecta lupta anticorupţie.



Ziarul The Washington Post anunță că Guvernul României a adoptat marţi seara o ordonanţă de urgenţă pentru dezincriminarea abuzului în serviciu şi a dat o lovitură eforturilor din ultimii ani de a pune capăt corupţiei în ţară... continuarea aici!